Djokovic in sy pasoppens vir Jong Turke | Netwerk24
21 Desember 2019 15:20
Die Serwiese tennisspeler Novak Djokovic sê veranderinge aan wie in die toekoms as die ATP Tour se kampioen gekroon word, is onafwendbaar – en dat verandering nou nader as ooit voel.
Djokovic (32) het saam met Rafael Nadal (33) en Roger Federer (38) die afgelope meer as ’n dekade die boonste plekke by die meeste toernooie hulle s’n gemaak.
Novak Djokovic besef maar te goed dit gaan bloedsweet kos om die jonges veel langer van die partytjie af weg te hou. Foto: Getty Images
In daardie tyd het baie uitdagers gekom en gegaan, met slegs die Brit Andy Murray wat gelyk het of hy konstant saam met die buurt se groot honde kan blaf.
Tog, met die jare wat aanstap en ’n klomp belowende jong spelers wat hul lippe aflek om die Groot Drie, soos dié drietal bekend staan, te onttroon, besef Djokovic dat hul tyd straks binnekort verby gaan wees.
“Ek dink dit is ’n logiese proses. Ek, Roger en Rafa het vir mekaar gesê daar gaan ’n tyd kom dat ons ons plekke moet afstaan, wanneer die nuwe ouens gaan begin Grand Slams wen,” sê Djokovic.
Ek, Roger en Rafa het vir mekaar gesê daar gaan ’n tyd kom dat ons ons plekke moet afstaan, wanneer die nuwe ouens gaan begin Grand Slams wen.
“Ons probeer om daardie soort verandering uit te stel, maar dit is onafwendbaar dat dit gaan gebeur en elke jaar kom hulle nader en nader.
“Dominic Thiem het die afgelope twee jaar in die eindstryd van Roland Garros (Franse Ope) gespeel. (Stefanos) Tsitsipas het die ATP-eindtoernooi gewen.
“Hulle is beslis besig om die beste spelers in die wêreld uit te daag, omdat hulle die beste wil word – iets wat hulle uiteindelik sal word.
“Hulle word reeds onder die voorste vyf en voorste 10 spelers beskou en ons taak is dat hulle nie te vinnig verby dit gaan nie. Maar dit lyk asof hulle nader en nader kom,” sê Djokovic
Tsitsipas, wat nog nooit ’n Grand Slam kon wen nie, het juis vroeër die week gesê hy glo die houvas van die Groot Drie kan gebreek word. – TeamTalk, Sportredaksie
Meer oor: Novak Djokovic | Tennis | Roger Federer | Rafa Nadal